নিজস্ব প্রতিবেদন : প্রেমে প্রত্যাখ্যাত হয়ে আত্মঘাতী হলেন এসএসকেএম হাসপাতালের এক কর্মী। শনিবার ঘটনাটি ঘটেছে তপশিয়ার আসগার মিস্ত্রি লেনে। মৃতের নাম রানা মজুমদার। বছর চব্বিশের ওই যুবক হাসপাতালের গ্রুপ-ডি বিভাগের কর্মী ছিলেন।   রানার পরিবার জানিয়েছে, বছর দুয়েক আগে ফেসবুকের মাধ্যমে এক তরুণীর সঙ্গে আলাপ হয় তাদের বাড়ির ছেলে। ধীরে ধীরে ঘনিষ্ঠতা বাড়ে। গভীর সম্পর্ক গড়ে ওঠে দুজনের মধ্যে। কিন্তু মাস ছয়েক আগে রানা জানতে পারেন ওই তরুণী বিবাহিত। তার একটি সন্তান রয়েছে। কিন্তু এরপরেও দুজনের সম্পর্কে কোনও ছেদ পড়েনি। পরিবারের অভিযোগ, প্রেমের ফাঁদে ফেলে রানার কাছ থেকে অনবরত টাকা নিত ওই তরুণী। গত বুধবার রানার সঙ্গে এই নিয়ে তুমুল ঝামেলা হয় তরুণীর। তারপরই ওই তরুণী রানাকে জানায় যে, সে আর এই সম্পর্ক রাখতে চায় না। এরপরই শনিবার ঘর থেকে ঝুলন্ত দেহ উদ্ধার হয় যুবকের।